CELEX: 32020R2254
Language: el
Date: 2020-12-29 00:00:00
Title: Εκτελεστικός κανονισμός (ΕΕ) 2020/2254 της Επιτροπής της 29ας Δεκεμβρίου 2020 σχετικά με τη σύνταξη βεβαιώσεων καταγωγής βάσει δηλώσεων προμηθευτή για προτιμησιακές εξαγωγές προς το Ηνωμένο Βασίλειο κατά τη διάρκεια μεταβατικής περιόδου

31.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 446/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/2254 ΤΗΣ ΕΠΙΤΡΟΠΗΣ
         της 29ας Δεκεμβρίου 2020
         σχετικά με τη σύνταξη βεβαιώσεων καταγωγής βάσει δηλώσεων προμηθευτή για προτιμησιακές εξαγωγές προς το Ηνωμένο Βασίλειο κατά τη διάρκεια μεταβατικής περιόδου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1) και ιδίως το άρθρο 66 στοιχείο α),
         Εκτιμώντας τα ακόλουθα:
         
                     (1)
                  
                  
                     Η συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (2) (στο εξής: η συμφωνία) υπογράφηκε στις 30 Δεκεμβρίου 2020 (3) και εφαρμόζεται προσωρινά από την 1η Ιανουαρίου 2021.
                  
               
                     (2)
                  
                  
                     Σύμφωνα με το άρθρο 64 παράγραφος 1 του κανονισμού (ΕΕ) αριθ. 952/2013, για να επωφεληθούν από τα προτιμησιακά δασμολογικά μέτρα που αναφέρονται στο άρθρο 56 παράγραφος 2 στοιχείο δ) του κανονισμού (τα προτιμησιακά δασμολογικά μέτρα που περιλαμβάνονται στις συμφωνίες που έχει συνάψει η Ένωση με ορισμένες χώρες ή εδάφη εκτός του τελωνειακού εδάφους της Ένωσης ή με ομάδες των εν λόγω χωρών ή εδαφών), τα εμπορεύματα πρέπει να πληρούν τους κανόνες για την προτιμησιακή καταγωγή που καθορίζονται στις εν λόγω συμφωνίες, όπως αναφέρεται στο άρθρο 64 παράγραφος 2 του κανονισμού.
                  
               
                     (3)
                  
                  
                     Το άρθρο ORIG. 19 της συμφωνίας προβλέπει ότι η βεβαίωση καταγωγής συντάσσεται από τον εξαγωγέα ενός προϊόντος βάσει στοιχείων που αποδεικνύουν την καταγωγή του προϊόντος, συμπεριλαμβανομένων πληροφοριών σχετικά με τον χαρακτήρα καταγωγής των υλών που χρησιμοποιήθηκαν για την παραγωγή του προϊόντος. Βάσει του εν λόγω άρθρου, ο εξαγωγέας είναι υπεύθυνος για την ορθότητα της βεβαίωσης καταγωγής και των παρεχόμενων σε αυτή στοιχείων.
                  
               
                     (4)
                  
                  
                     Ο εκτελεστικός κανονισμός (ΕΕ) 2015/2447 της Επιτροπής (4) θεσπίζει, μεταξύ άλλων, διαδικαστικούς κανόνες για τη διευκόλυνση του προσδιορισμού της προτιμησιακής καταγωγής των εμπορευμάτων στην Ένωση. Το άρθρο 61 του εν λόγω εκτελεστικού κανονισμού ορίζει ότι, όταν ένας προμηθευτής παρέχει στον εξαγωγέα τις πληροφορίες που είναι αναγκαίες για τον καθορισμό του χαρακτήρα καταγωγής των εμπορευμάτων για τους σκοπούς των διατάξεων που διέπουν τις προτιμησιακές συναλλαγές μεταξύ της Ένωσης και ορισμένων χωρών ή εδαφών (χαρακτήρας προτιμησιακής καταγωγής), ο προμηθευτής πρέπει να το πράττει με μια δήλωση προμηθευτή. Σύμφωνα με το άρθρο 62 του εν λόγω εκτελεστικού κανονισμού, όταν ένας προμηθευτής προμηθεύει τακτικά έναν εξαγωγέα με αποστολές εμπορευμάτων, και ο χαρακτήρας καταγωγής των εμπορευμάτων όλων αυτών των αποστολών αναμένεται να είναι ο ίδιος, ο εν λόγω προμηθευτής μπορεί να προσκομίζει ενιαία δήλωση προμηθευτή η οποία καλύπτει μεταγενέστερες αποστολές τέτοιου είδους εμπορευμάτων (δήλωση τακτικού προμηθευτή).
                  
               
                     (5)
                  
                  
                     Δεδομένου του σύντομου χρονικού διαστήματος που μεσολαβεί μεταξύ της δημοσίευσης της συμφωνίας και της ημερομηνίας που θα τεθεί σε εφαρμογή, θα είναι δύσκολο για ορισμένους προμηθευτές να παρέχουν εγκαίρως όλες τις σχετικές δηλώσεις, ώστε οι εξαγωγείς να μπορούν να συντάσσουν τις βεβαιώσεις καταγωγής με βάση τις δηλώσεις αυτές, από την ημερομηνία έναρξης εφαρμογής της συμφωνίας.
                  
               
                     (6)
                  
                  
                     Για να διευκολυνθεί η σύνταξη των βεβαιώσεων καταγωγής από την ημερομηνία έναρξης εφαρμογής της συμφωνίας, είναι σκόπιμο, κατά τη διάρκεια μεταβατικής περιόδου, να επιτραπεί στους εξαγωγείς να συντάσσουν βεβαιώσεις καταγωγής βάσει δηλώσεων προμηθευτή, ακόμη και αν δεν διαθέτουν όλες τις σχετικές δηλώσεις προμηθευτή όταν συντάσσουν τη βεβαίωση καταγωγής, υπό την προϋπόθεση ότι κατά τη λήξη της εν λόγω μεταβατικής περιόδου, οι δηλώσεις προμηθευτή έχουν παρασχεθεί στον εξαγωγέα. Αυτό δεν επηρεάζει την υποχρέωση του εξαγωγέα να συντάσσει βεβαιώσεις καταγωγής βάσει στοιχείων που αποδεικνύουν την καταγωγή του προϊόντος, συμπεριλαμβανομένων πληροφοριών σχετικά με τον χαρακτήρα καταγωγής των υλών που χρησιμοποιήθηκαν για την παραγωγή του προϊόντος.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Eπιτροπής Tελωνειακού Kώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Με την επιφύλαξη των άρθρων 61 και 62 του εκτελεστικού κανονισμού (ΕΕ) 2015/2447, για τους σκοπούς της εφαρμογής της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, ο εξαγωγέας μπορεί, έως την 31η Δεκεμβρίου 2021, να συντάσσει βεβαιώσεις καταγωγής για εξαγωγές στο Ηνωμένο Βασίλειο με βάση δηλώσεις προμηθευτή που θα παρασχεθούν από τον προμηθευτή μεταγενέστερα, με την προϋπόθεση ότι μέχρι την 1η Ιανουαρίου 2022, ο εξαγωγέας θα έχει στην κατοχή του τις δηλώσεις προμηθευτή.
            Εάν ο εξαγωγέας δεν έχει στην κατοχή του τις σχετικές δηλώσεις προμηθευτή μέχρι την εν λόγω ημερομηνία, ο εξαγωγέας ενημερώνει σχετικά τον εισαγωγέα το αργότερο ως την 31η Ιανουαρίου 2022.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 29ας Δεκεμβρίου 2020
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 269 της 10.10.2013, σ. 1.
         
            (2)  ΕΕ L 444 της 31.12.2020, σ. 14.
         
            (3)  Απόφαση (ΕΕ) 2020/2252 του Συμβουλίου, της 30 Δεκεμβρίου 2020, για την υπογραφή, εξ ονόματος της Ένωσης, και την προσωρινή εφαρμογή της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών (ΕΕ L 444 της 31.12.2020, σ. 2.).
         
            (4)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).